Илъэси 150-м зыхуагъэхьэзыр
КъБР-м и Iэтащхьэм и къалэнхэр пIалъэкIэ зыгъэзащIэ КIуэкIуэ Юрий иджыблагъэ иригъэблэгъащ Къэбэрдей Адыгэ Хасэм и тхьэмадэ, «Адыгэ псалъэ» газетым и редактор нэхъыщхьэ ХьэфIыцIэ Мухьэмэд. ЗэIущIэм хэтащ КъБР-м и Правительствэм и УнафэщIым и къуэдзэ Фырэ Руслан.
ЗэIущIэм щытепсэлъыхьащ Къэбэрдей Адыгэ Хасэм зэфIигъэкI лэжьыгъэм. Апхуэдэуи и гугъу ящIащ Сочэ щекIуэкIа Олимп Джэгухэм теухуауэ «Адыгэ псалъэ» (КъБР), «Адыгэ макъ» (АР), «Черкес хэку» (КъШР), «Шапсугия» (Краснодар край) газетхэм зэгъусэу къыдагъэкIа номер зэгуэтым.
Сочэ щекIуэкIа ЩIымахуэ Олимпиадэм КъБР-м щыщ куэд зэрыкIуар (абыхэм яхэтащ «Адыгэ псалъэ» газетым и редактор нэхъыщхьэм и къуэдзэ Жыласэ Заурбэч, сурэттех Къарей Элинэ, къэрал IуэхущIапIэхэм, жылагъуэ зэгухьэныгъэхэм я лIыкIуэхэр), Кавказ Ищхъэрэм щыIэ хэгъуэгуиблым я лъэпкъ плIанэпэхэмрэ «Адыгэ унэмрэ» екIуу къызэгъэпэщауэ икIи ахэр цIыху кIуапIэу зэрыщытар и гуапэу къыхигъэщащ КIуэкIуэ Юрий.
Апхуэдэу накъыгъэм и 21-м адыгэхэм я щыгъуэ махуэр республикэм зэрыщрагъэкIуэкIынум, абы зэрызыхуагъэхьэзырым теухуауэ лэжьыпхъэхэри къыщаIэтащ зэIущIэм. ХьэфIыцIэ Мухьэмэд республикэм и тхьэмадэм и пащхьэ ирилъхьащ а махуэм теухуауэ Дунейпсо, Къэбэрдей Адыгэ Хасэхэм ирагъэкIуэкIыну Iуэхугъуэ 29-р къыщыгъэлъэгъуа тхылъыр. Кавказ зауэр зэриухрэ илъэси 150-рэ зэрырикъум теухуауэ къызэрагъэпэщыну Iуэхугъуэхэм КъБР-м ЩэнхабзэмкIэ и министерствэм, ДАХ-м, КъАХ-м я къару зы ящIу зыхуагъэхьэзырыныр нэхъ тэмэму къызэрилъытэр къыхигъэщащ Фырэ Руслан. А Iуэхум теухуауэ КIуэкIуэ Юрийрэ ДАХ-м и тхьэмадэ Сэхъурокъуэ Хьэутийрэ дяпэкIэ мызэ-мытIэу зэхуэзэнущ.
Кавказ зауэр зэриухрэ илъэси 150-рэ щрикъум теухуа фэеплъ дауэдапщэхэр зэрагъэхьэзырынумрэ зэрырагъэкIуэкIынумкIэ къызэгъэпэщакIуэ комитетыр гъатхэпэ мазэм и етIуанэ Iыхьэм тепсэлъыхьынущ.
Хьэту Барэсбий.
